ཝཱ་ཎཱ་མཐོ་སློབ་ཀྱི་ངེས་སྟོན་པ་དགེ་བཤེས་ངག་དབང་བསམ་གཏན་གྱིས། “ ལེགས་བྱང་ཞེས་པ་གནས་ཚད་མཐོན་པོའི་སྒྱུ་རྩལ་དང་རིག་གནས་ཙམ་ལ་ཁ་མཚོན་མི་ཆོད་པར་སྤྱི་ཚོགས་གང་ཞིག་གི་ནང་གང་ཟག་ཚོགས་པའམ་སྒེར་གྱི་རྣམ་དཔྱོད་ལས་བྱུང་བའི་སྒྱུ་རྩལ་དང་། རིག་པའི་གནས་དང་། བྱེད་སྒོ་ཆེ་ཕྲ་ཅི་འདྲ་ཞིག་ཡིན་རུང་སྤྱི་ཚོགས་ནང་ཉམས་ལེན་རྒྱུན་འཇགས་སུ་ཕྱིན་ཏེ། ནམ་ཞིག་ན་སྤྱི་ཚོགས་དེ་ཉིད་འཚོ་ཞིང་གནས་པའི་ཆ་རྐྱེན་ཞིག་ཏུ་འགྱུར་བ་མ་ཟད། དེ་ཉིད་མཚོན་པར་བྱེད་པའི་བདག་ཉིད་ཅན་ཞིག་ལ་འཇོག་དགོས་” (མཆན། <<IN SEARCH OF TRUTH>> དགེ་བཤེས་ངག་དབང་བསམ་གཏན། ཝཱ་ཎཱ་མཐོ་སློབ་ནས་བཏོན། P. 210) ཞེས་བཤད་ཡོད། ཁོང་གིས་བཞག་པའི་མཚན་ཉིད་འདི་ན་སྒྲ་ཤིན་ཏུ་ཡངས་འཇུག་ཡིན། སྔོན་རྒྱ་གར་གྱི་ཕྱི་ནང་ཐུན་མོང་གིས་འདོད་པའི་སྒྱུ་རྩལ་དགུ་བཅུ་གོ་དྲུག་དང་དྲུག་ཅུ་རེ་ལྔ། ཡང་ན། རིག་གནས་བཅོ་བརྒྱད་དུ་ཕྱེ་བ་སོགས་ཀྱི་ཁྱབ་ཁོངས་དང་རྒྱ་ཆེ་ཆུང་འདྲ་བོ་ཡོད་པ་མ་ཟད། དེང་གི་ནུབ་ཕྱོགས་པས་འདོད་པའི་སྒྲ་ཡངས་འཇུག་ལྟར་གྱི་གོ་དོན་ཡང་འདུས་ཡོད། བོད་རང་གི་སྔོན་གྱི་རིག་གནས་ཀྱི་གོ་དོན་ཡོད་པ་མ་ཟད་དེང་སང་བཤད་བཞིན་པའི་དམངས་སྲོལ་རིག་གནས་ཀྱི་གོ་དོན་ཡང་འདིའི་ནང་དུ་ཚུད་པར་བྱས་འདུག་སྙམ།